Source: https://ficek.sk/predaj-cez-internet-28281
Timestamp: 2019-01-19 13:28:52+00:00
Document Index: 15399468

Matched Legal Cases: ['§ 588', '§ 588', '§ 594', '§ 596', '§ 501', '§ 597', '§ 600', '§ 420', '§ 597', '§ 598', '§599', '§ 48', '§ 35', '§ 221']

[2019] Predaj cez internet | Poradíme Vám? '
Otázka: Predaj cez internet
Dobrý deň. Mal som inzerát na bazosi ohľadom grafickej karty. Predal som ju bez toho, aby ju kupujúci videl (poslal som ju na dobierku). Doma som s ňou nemal žiadny problém. Kupujúci mi potom vypisoval, že mu grafická karta nefunguje, a že chce spať peniaze. Vyhráža sa mi políciou. Chcem sa teda opýtať ako na tom som. Za odpoveď vopred ďakujem.
Odpoveď: Predaj cez internet
Zaslaním tovaru kupujúcemu a prevzatím tovaru od predávajúceho ste uzatvorili ústnu kúpnu zmluvu, ktorá sa spravuje ustanoveniami § 588 a nasl. Občianskeho zákonníka.
"Z kúpnej zmluvy vznikne predávajúcemu povinnosť predmet kúpy kupujúcemu odovzdať a kupujúcemu povinnosť predmet kúpy prevziať a zaplatiť zaň predávajúcemu dohodnutú cenu." (§ 588 Občianskeho zákonníka)
"Ak má predávajúci predmet kúpy odoslať na miesto splnenia alebo určenia, platí, že vec bola odovzdaná v čase, keď bola odovzdaná na prepravu, pokiaľ nebolo dohodnuté inak." (§ 594 Občianskeho zákonníka)
V zmysle § 596 Občianskeho zákonníka "Ak vec má vady, o ktorých predávajúci vie, je povinný kupujúceho pri dojednávaní kúpnej zmluvy na ne upozorniť."
Nie je rozhodujúce, či ide o vady faktické (t.j. napr. vady funkčnosti, akosti a pod.), alebo o vady právne (t.j. vady, ktoré bránia predávajúcemu disponovať vecou, prípadne dispozíciu obmedzujú - napr. obmedzenie prevodu vlastníctva a pod.).
Vašou jedinou povinnosťou pri predaji grafickej karty bolo upozorniť kupujúceho na vady, o ktorých ste vedeli. Ak grafická karta nemala podľa Vás vady, tak nemáte zodpovednosť za vady, ktoré sa prejavia po predaji tejto grafickej karty.
"Scudziteľ nezodpovedá za vady ani vtedy, keď sa vec prenecháva tak ako stojí a leží, ibaže nemá vlastnosť, o ktorej scudziteľ vyhlásil, že ju má, alebo ktorú si nadobúdateľ výslovne vymienil." (§ 501 Občianskeho zákonníka). O vadu veci ide aj vtedy, ak predávajúci kupujúceho ubezpečil, že vec má určité vlastnosti vymienené kupujúcim, alebo že nemá žiadne vady, a toto ubezpečenie sa ukáže ako nepravdivé.
Ak dodatočne vyjde najavo vada, na ktorú predávajúci kupujúceho neupozornil, kupujúci má právo
- žiadať zľavu z dojednanej ceny zodpovedajúcu povahe a rozsahu vady (§ 597 ods. 1),
- odstúpiť od zmluvy, ak ide o vadu, ktorá robí vec neupotrebiteľnou,
- na náhradu nevyhnutných nákladov, ktoré mu vznikli v súvislosti s uplatnením práv zo zodpovednosti za vady,
- na náhradu škody podľa všeobecných ustanovení (§ 600 v spojení s § 420 a nasl.).
Ak predávajúci ubezpečil kupujúceho, že vec má určité vlastnosti alebo že nemá žiadne vady, a toto ubezpečenie sa ukáže ako nepravdivé, kupujúci má právo
- odstúpiť od zmluvy, aj keď vec je inak upotrebiteľná (§ 597 ods. 2),
- ak neodstúpi od zmluvy, na zľavu z dojednanej kúpnej ceny zodpovedajúcej povahe a rozsahu vady,
- na náhradu nevyhnutných nákladov, ktoré mu vznikli v súvislosti s uplatnením práv zo zodpovednosti za vady (§ 598),
Uplatňovanie práv zo zodpovednosti za vady tovaru
"(1) Vady musí kupujúci uplatniť u predávajúceho bez zbytočného odkladu. Práva zo zodpovednosti za vady sa môže kupujúci domáhať na súde, len ak vady vytkol najneskôr do 24 mesiacov od prevzatia veci.
(2) Právo na náhradu nevyhnutných nákladov môže kupujúci uplatniť na súde, len ak náklady predávajúcemu oznámi v lehote uvedenej v odseku 1. " (§599 Občianskeho zákonníka)
Na to, aby sa mohol kupujúci súdnou cestou uplatňovať nároky z vád tovaru, musí vady u predávajúceho uplatniť bez zbytočného odkladu, najneskôr však do 24 mesiacov od prevzatia veci.
Odstúpenie od zmluvy zo strany kupujúceho je jednostranný právny úkon, ktorým sa zmluva zrušuje. Účinky prejavu kupujúceho, ktorým jednostranne zmluvu zrušuje, nastanú okamihom, keď jeho prejav došiel predávajúcemu.
V zmysle § 48 Občianskeho zákonníka "od zmluvy môže účastník odstúpiť, len ak je to v tomto alebo v inom zákone ustanovené alebo účastníkmi dohodnuté. Odstúpením od zmluvy sa zmluva od začiatku zrušuje, ak nie je právnym predpisom ustanovené alebo účastníkmi dohodnuté inak."
Kupujúceho prejav ako jednostranný právny úkon musí pritom spĺňať podmienky uvedené v ustanovení § 35 ods. 1 Občianskeho zákonníka:
"Prejav vôle sa môže urobiť konaním alebo opomenutím; môže sa stať výslovne alebo iným spôsobom nevzbudzujúcim pochybnosti o tom, čo chcel účastník prejaviť."
Trestný zákon v § 221 upravuje trestný čin podvodu takto:
"Kto na škodu cudzieho majetku seba alebo iného obohatí tým, že uvedie niekoho do omylu alebo využije niečí omyl, a spôsobí tak na cudzom majetku malú škodu, potrestá sa odňatím slobody až na dva roky."
V prípade, že by na Vás kupujúci podal na polícií trestné oznámenie, orgány činné v trestnom konaní Vám budú musieť dokázať, že ste už pri predaji mali v úmysle kupujúceho poškodiť tým, že ste mu predali nefunkčnú grafickú kartu. Ak Vám to nepreukážu, tak trestné oznámenie odmietnu.
Ešte poukazujem na to, že konanie je trestným činom až vtedy, keď výška škody presiahne sumu 266 EUR.
Podotázka: Predaj cez internet (Občianske právo)
Keď si hromadne nakupim nejaký predmet z činy a následne ho predám na nejakom inom obchode drahšie. Dá sa to? Bez nejakých problémov?
vylúčené, ani zakázané takéto konanie nie je, avšak treba mať na pamäti, že predávať takto tovar za účelom dosiahnutia zisku je podnikaním a to je možné realizovať len s príslušným oprávnením o živnostenskom oprávnení. Inak by ste sa mohli dopustiť neoprávneného podnikania, čo je trestný čin.
Dobrý deň, predávajúci má pri výrobku nesprávne uvedenú, samozrejme nízku, cenu. Potvrdenie objednávky mi prišlo na túto cenu, ale predávajúci mi na druhý deň napísal, že cena bola uvedená nesprávne. Je povinný mi výrobok predať za cenu, ktorú mám uvedenú v potvrdení objednávky? Ďakujem pekne.
Dobrý deň. Vychádzajúc z informácií v zadanej otázke som toho názoru, že predávajúci je povinný predať Vám výrobok za cenu, ktorá je uvedená v potvrdení objednávky. Zmluva v zásade predstavuje dva obsahovo zhodné jednostranné adresované právne úkony - tzv. ofertu a akceptáciu, ktoré spolu tvoria dvojstranný právny úkon. Mám za to, že potvrdením objednávky zo strany predávajúceho došlo k uzavretiu kúpnej zmluvy, pričom ste mali jasne dohodnutú a vzájomne odsúhlasenú kúpnu cenu a aj predmet kúpy.